LPH รายได้ค่ารักษาโต หนุนกำไรปี 64 ทะยาน 225% แจกปันผล 0.10 บ. XD 5 พ.ค.นี้
LPH ประกาศผลประกอบการปี 2564 กำไรเติบโต 225% แตะ 464 ลบ. รับรายได้จากการรักษาพยาบาลหนุน เคาะปันผล 0.10 บ. ขึ้น XD 5 พ.ค. กำหนดจ่าย 20 พ.ค.65
LPH ประกาศผลประกอบการปี 2564 กำไรเติบโต 225% แตะ 464 ลบ. รับรายได้จากการรักษาพยาบาลหนุน เคาะปันผล 0.10 บ. ขึ้น XD 5 พ.ค. กำหนดจ่าย 20 พ.ค.65
22 ก.พ. 2565

บริษัท โรงพยาบาลลาดพร้าว จำกัด (มหาชน) หรือ LPH รายงานผลการดำเนินงานงวดปี 2564 สิ้นสุดวันที่ 31 ธ.ค.2564 ดังนี้

สำหรับผลการดำเนินงานในปี 2564 มีรายได้รวมจำนวน 2,527.92 ล้านบาท เติบโต 39.31% เทียบกับปีก่อน โดยแบ่งเป็นรายได้จากการรักษาพยาบาล 2,255.01 ล้านบาท เพิ่มขึ้น 42.59% เทียบกับปีก่อน ซึ่งมีสาเหตุหลักมาจากรายได้การรักษาพยาบาลสำหรับผู้ใช้บริการทั่วไปในอัตราที่สูงขึ้นถึง 29.74% และจากโครงการประกันสังคม 54.57% โดยมีปัจจัยบวกหลักจากผู้เข้ารับบริการทั้งผู้ป่วยปกติและผู้ป่วยที่มีอาการร่วมกับโรคโควิด-19เพิ่มสูงขึ้น อย่างต่อเนื่องและรวดเร็ว
โดยบริษัทได้เล็งเห็นถึงความสำคัญของสถานการณ์และได้ขยายศักยภาพการดูแลรักษาโรคโควิด-19ให้ครบวงจร เพิ่มกําลังการให้บริการทั้งทางห้องปฏิบัติการที่ให้บริการตรวจคัดกรองโรคโควิด-19 และยืนยันผลทั้งกรณีผู้ป่วยทั่วไปและผู้ป่วยโควิด-19 รวมไปถึงการรักษาพยาบาลตั้งแต่การร่วมบริหารศูนย์พักคอยสำหรับชุมชน การแยกผู้ป่วยเพื่อรักษาในหอผู้ป่วยเฉพาะกิจแยก (Hospitels) การรักษาผู้ป่วยติดเชื้อแสดงอาการรุนแรงระยะติดตามใกล้ชิด (CovidWards) จนถึงในหอวิกฤต (Covid-ICUs) และการบริการฉีดวัคซีน ต้านโควิด-19 เพื่อสร้างภูมิคุ้มกันให้กับประชาชนอย่างทั่วถึง
อีกทั้งการเติบโตของรายได้ส่วนงานตรวจสุขภาพ (Mobile Checkup) และพยาบาลปฎิบัติงานในโรงงานและหน่วยงานต่างๆเพิ่มขึ้นปีที่ผ่านมา คิดเป็น 221.22%
นอกจากนี้ยังมีรายได้จาก บริษัท ศูนย์ห้องปฏิบัติการและวิจัยทางการแพทย์และการเกษตรแห่งเอเซีย จํากัด (มหาชน) หรือ AMARC โดยปี 2564 เติบโต 11.86% เทียบกับปีที่ผ่านมา จากการขยายขอบเขตการให้บริการตรวจวิเคราะห์ทางห้องปฏิบัติการทั้งสินค้าเกษตร อาหารและยา กอปรกับกลุ่มลูกค้าที่ใช้บริการเพิ่มสูงขึ้น แม้อยู่ในภาวะที่ได้รับผลกระทบจากการระบาดของโรค COVID-19
ทั้งนี้ บริษัทฯ มีกําไรสุทธิรวม (ส่วนที่เป็นของบริษัทใหญ่) 464.52 ล้านบาท เติบโต 225.10% เทียบกับปีก่อน โดยคณะกรรมการบริษัทฯ อนุมัติการจ่ายเงินปันผลในอัตรา 0.10 บาทต่อหุ้น เป็นเงินจำนวน 72 ล้านบาท โดยวันกำหนดรายชื่อผู้มีสิทธิได้รับปันผล (Record date) ผู้ถือหุ้นในวันที่ 5 พฤษภาคม 2565 และจ่ายปันผลในวันที่ 20 พฤษภาคม 2565